
DEZBATERILE ASUPRA LEGII GERMANE DE ÎNSOŢIRE 
A TRATATULUI DE LA LISABONA PUN ÎN PERICOL 
CALENDARUL RATIFICĂRII ACESTUIA

Primele zile ale lunii august au marcat începutul dezbaterilor din Parlamentul german, asupra legii de însoţire a Tratatului de la Lisabona, condiţie pusă de Curtea Constituţională, la 30 iunie a.c. Deşi Bundestagul ar fi trebuit să adopte această lege încă din timpul vacanţei parlamentare de vară, la acest moment se constată mai degrabă existenţa numeroaselor divergenţe decât a propunerilor de soluţii concrete, ceea ce ar putea conduce la un nou apel la Curtea Constituţională, punându-se, astfel, în pericol calendarul ratificării Tratatului. 

Negocierile asupra conţinutului articolelor acestei legi se arată a fi dificile atât în interiorul uniunii politice formate de CDU şi CSU (Uniunea Creştin Democrată şi Creştini-socialii, ramura bavareză a CDU), cât şi în afara coaliţiei de guvernare şi chiar între reprezentanţii landurilor.

Consiliul economic al coaliţiei CDU/CSU, consideră că este în interesul economic al Germaniei respectarea calendarului de adoptare a legii de însoţire. Numeroase asociaţii economice au luat poziţie faţă de disputele politice susţinând că exportul german nu trebuie să sufere din cauza acestora.

CSU a întocmit un document cu 14 puncte prin care propune ca guvernul să obţină acordul Parlamentului în probleme de politică europeană, doar în ceea ce priveşte politica externă şi de securitate, iar pentru restul problemelor să ia singur decizii care să fie, însă, solid motivate. CDU şi SPD (social-democraţii) se opun acestei propuneri, aceştia din urmă avertizând CDU/CSU asupra pericolelor ce decurg din amânarea legii de însoţire. 

Politologul german Gunter Unser, expert în materie de UE şi ONU consideră că dezbaterile sunt în impas şi din cauza reperelor destul de vagi stabilite de Curtea Constituţională, care nu au condus către clarificarea unor aspecte importante ale legii, cum ar fi: scopurile cărora trebuie să le corespundă şi modalităţile esenţiale de implementare a acestei legi. Nici CDU şi nici CSU nu au exprimat puncte de vedere concrete. În cazul în care se doreşte o implicare mai mare a Bundestagului în problemele europene, în sensul de a dezbate şi de a decide mai mult în tot ce este legat de Europa, atunci este nevoie de o consultare mai largă a opiniei publice. În opinia lui Unser este posibilă şi o nouă intervenţie a Curţii Constituţionale, existând posibilitatea ca Irlanda să voteze pe 2 octombrie în favoarea Tratatului, iar Germania să devină statul care să împiedice intrarea în vigoare a acestuia.

ISLANDA ŞI-A DEPUS CANDIDATURA DE ADERARE LA UE
Guvernul Islandei a transmis cererea sa de aderare la Uniunea Europeană actualei preşedinţii suedeze a Consiliului UE, la 16 iulie 2009, printr-o scrisoare.

              Până nu de mult, această insulă din Atlanticul de Nord, cu o populaţie atingând  320 000 de locuitori, nu era favorabilă aderării la UE. Islanda a devenit, la sfârşitul secolului XX, una dintre naţiunile cu cel mai mare PIB pe cap de locuitor din lume, ca urmare a faptului că această ţară, care depindea de pescuit şi creşterea ovinelor, şi-a extins economia în domeniile noi ale finanţelor şi serviciilor, până când criza financiară a lovit în toamna anului 2008. Însă, în urma crizei bancare din luna octombrie, când moneda islandeză s-a devalorizat brusc, Islanda a întrevăzut perspectiva de a adera la UE şi de a adopta moneda euro ca modalitate de stabilizare a economiei.              

Islanda are deja multe legături cu UE. Participarea la Spaţiul Economic European (SEE) din 1997 şi la spaţiul Schengen din 2001 pot contribui la facilitarea negocierilor de aderare. În calitate de membru al SEE, Islanda a pus deja în aplicare circa 75 % din legislaţia  europeană. 

Având în vedere şansele reale pe care le are această ţară de a deveni membră a UE, decizia a fost luată rapid, la mai puţin de două săptămâni de la prezentarea cererii de aderare de către Islanda.     

Cu ocazia reuniunii Consiliului din 27 iulie, miniştrii afacerilor externe din UE au primit scrisoarea cu candidatura Islandei şi au invitat Comisia să evalueze în ce măsură această ţară este pregătită pentru a deveni membră a UE şi să dea un aviz. Aceasta este prima etapă a procesului de aderare.

Pentru a fi recunoscut ca stat candidat, trebuie îndeplinite o serie de condiţii de ordin politic şi economic, aşa-numitele „criterii de la Copenhaga” care includ stabilitatea politică ce garantează democraţia şi drepturile omului, o economie de piaţă funcţională şi punerea în aplicare a legislaţiei UE. Consiliul a reamintit principiul potrivit căruia fiecare ţară candidată este evaluată conform propriilor merite.

Comisia Europeană urmează să elaboreze un studiu amănunţit de evaluare a sistemului economic, juridic şi politic al acestei ţări, în mod normal fiind nevoie de cel puţin un an. Însă este posibil ca Islanda să nu fie nevoită să aştepte la fel de mult ca alte ţări.    

Pe baza acestui raport, Consiliul UE şi Parlamentul European vor lua o decizie cu privire la acceptarea candidaturii Islandei. Următoarea etapă va fi derularea negocierilor de aderare, care vor dura timp de un an sau doi. 

Un capitol de negociere dificil ar putea fi drepturile de pescuit. Acest aspect nu este abordat în cadrul Spaţiului Economic European, care le oferă cetăţenilor islandezi dreptul de a locui şi de a munci în UE, lăsându-le în acelaşi timp libertatea de a-şi defini propriile politici în materie de agricultură şi fiscalitate. 

Preşedintele Barroso a primit favorabil decizia de aderare a Islandei, despre care a spus că reprezintă un „semn de vitalitate a proiectului european şi un simbol al speranţei pe care o aduce Uniunea Europeană”.

Dacă UE îi va accepta candidatura, Islanda va organiza un referendum. 
AHMADINEJAD, INSTALAT PREŞEDINTE 

ÎN PREZENŢA DIPLOMAŢILOR UE

Diplomaţi de rang înalt din state membre ale UE au participat la ceremonia de învestire a lui Mahmoud Ahmadinejad pentru un nou mandat de preşedinte al Iranului.
Mahmoud Ahmadinejad a fost declarat învingător în alegerile din 12 iunie 2009, în pofida acuzaţiilor de fraudă ale opoziţiei, care au dus la manifestaţii ample împotriva regimului. Această mişcare de contestare desfăşurată de fostul candidat la alegerile prezidenţiale, conservatorul moderat Mir Hossein Moussavi, a aruncat Iranul în cea mai gravă criză politică de după Revoluţia Islamică din 1979.
Preşedinţia suedeză a UE, Marea Britanie, Franţa, Spania, Finlanda, Grecia şi Cehia au fost reprezentate, la această ceremonie, la nivel de ambasadori, după cum a precizat Ministerul suedez de Externe.

Secretarul general al ONU Ban Ki-moon l-a felicitat pe preşedintele iranian Mahmoud Ahmadinejad pentru realegerea sa. Potrivit declaraţiei purtătoarei de cuvânt a ONU, Marie Okabe, este vorba despre o "scrisoare obişnuită" trimisă liderilor aleşi sau realeşi.
MĂSURI DE PREVENIRE A UNEI EVENTUALE CRIZE 
A GAZULUI ÎN UE

În ianuarie 2009, cetăţenii câtorva dintre ţările Europei Centrale şi de Est au intrat în panică atunci când au rămas fără lumină şi căldură. Pana a fost cauzată de o întrerupere în livrarea de gaz rusesc către UE. Aceasta a survenit în urma unui dezacord între Rusia şi Ucraina pe marginea unor clauze contractuale referitoare la datorii şi preţuri, gazul tranzitând teritoriul Ucrainei.   

Comisia Europeană doreşte să se asigure că UE are capacitatea de a face faţă unor situaţii de criză. Preşedintele José Manuel Barroso i-a pus în gardă pe liderii europeni încă de la reuniunea Comisiei, din 19 iunie. În opinia sa, statele membre ale UE se îndreaptă către o altă criză a gazului, care ar putea afecta Europa în scurt timp dacă tensiunile dintre Ucraina şi Rusia iau amploare. 

             Gazprom trebuie să-şi stocheze gazul în Ucraina. Capacităţile sistemului de tranzit nu îi permit să satisfacă în totalitate necesarul de gaz al Europei în cazul unei ierni friguroase, fără să apeleze la bazele de stocare subterane ale Ucrainei. Firma rusească ezită să-şi stocheze însă gazul în Ucraina, de teamă că aceasta ar putea găsi o modalitate prin care să şi-l poată însuşi.  

Acumularea de datorii de către societatea ucraineană Naftogaz, care este acum în căutarea a 4 până la 5 miliarde de dolari pentru a finanţa constituirea stocurilor de gaz înainte de sosirea iernii, periclitează capacitatea sa de a-şi umple instalaţiile de stocare cu gaz cumpărat din Rusia.

Dificultăţile de plată ale Naftogaz din ultima perioadă au alimentat temerile europene faţă de o nouă criză a gazului. Disensiunile la vârful conducerii politice ukrainiene precum şi tensiunile cu Rusia au accentuat aceste temeri.
Pe 17 iulie, instituţiile de împrumut internaţionale, printre care FMI, împreună cu  Uniunea Europeană au căzut de acord să-şi intensifice negocierile cu Ucraina. În cadrul discuţiilor despre acordarea unor împrumuturi pentru plata gazului rusesc pentru a preveni o nouă criză, aceste instituţii au cerut asigurări Ucrainei asupra viitoarelor reforme ale Naftogaz şi asupra legislaţiei referitoare la energie, care trebuie să aibă în vedere ca această companie de stat să nu mai ajungă în situaţia de a nu mai avea lichidităţi. 

În schimb, Ucraina a promis să ridice preţurile la gazul destinat uzului menajer care până acum erau sub preţul cu care era cumpărat din Rusia şi să ia măsuri pentru a se respecta plata facturilor, mergând până la a decupla întreprinderile răuplatnice,  pentru a întări finanţele companiei naţionale a gazului, Naftogaz. 

O nouă propunere a Comisiei Europene invită statele membre la investiţii mai transparente în infrastructura energetică, astfel încât UE să poată estima dacă proiectele planificate vor putea acoperi cererea în viitor.

Un sfert din cantitatea totală de energie utilizată în UE, inclusiv 20% din curentul electric, se bazează pe gaz (importat în proporţie de 60%). Unele ţări, printre care se numără şi Bulgaria, importă tot gazul de care au nevoie, fiind astfel extrem de vulnerabile la întreruperile în aprovizionare.

În plus, fiecare ţară va avea ca sarcină să desemneze o autoritate responsabilă cu monitorizarea situaţiei aprovizionării cu gaz. Printre atribuţiile acesteia se vor număra şi evaluarea riscurilor, organizarea acţiunilor preventive şi elaborarea planurilor pentru cazuri de urgenţă. La nevoie, pentru a se reduce riscul întreruperilor în aprovizionare, agenţia va cere să fie create rezerve suplimentare de gaz.

Propunerea se constituie într-o invitaţie la cooperare adresată statelor membre, în eventualitatea unor goluri în aprovizionarea cu gaz provenind din afara Uniunii Europene. Fluxul de gaz prin sistemul de conducte ar putea fi inversat spre a fi redirecţionat către regiunile cel mai puternic afectate. De asemenea, reţelele energetice pot fi extinse, astfel încât nicio ţară să nu rămână izolată. Investiţiile necesare în acest scop vor fi făcute în contextul planului european de redresare economică.

UE încearcă să prevină o nouă criză a gazului, prin diversificarea surselor de furnizare a acestuia. De curând, a fost semnat un acord privind construcţia gazoductului Nabucco, care va transporta gaze din Asia Centrală, prin Turcia. Semnarea acordului interguvernamental privind construirea Nabucco a oferit Turciei posibilitatea de a solicita taxe de tranzit mai mari, dar şi de a avea acces la stocurile europene de gaz. La momentul semnării acordului, diplomaţii europeni au precizat că Turcia a beneficiat inclusiv de facilitatea deschiderii unui capitol în negocierile cu UE.
Turcia şi-a anunţat, pe 6 august, sprijinul pentru proiectul gazoductului ruso-italian South Stream, la doar câteva săptămâni după ce a devenit unul dintre participanţii la conducta rivală europeană, Nabucco. Un acord ce permite începerea lucrărilor de explorare pentru construcţia South Stream prin apele teritoriale turceşti a fost semnat, la Ankara, de  premierul turc Recep Tayyip Erdogan şi omologul său rus Vladimir Putin, în prezenţa lui Silvio Berlusconi, unul dintre principalii susţinători ai proiectelor Moscovei în Europa. Aceasta este doar una dintre înţelegerile semnate de Rusia şi Turcia. 
Ministrul rus al energiei, Serghei Şmatko, a anunţat cu acest prilej că operaţiunile de construire a South Stream vor începe în 2010 şi că nu există niciun motiv de întârziere. 
Un refuz al Ankarei ar fi obligat Rusia să ceară acordul pentru traversarea apelor teritoriale ale Ucrainei. Putin venise la Ankara cu scopul de a obţine aprobarea Turciei pentru demararea studiilor geologice şi explorărilor submarine care vor permite începerea lucrărilor de construcţie a gazoductului. Ocolirea Ucrainei este însă chiar unul dintre scopurile gazoductului conceput în parteneriat de gigantul rus Gazprom şi compania italiană ENI. 

Premierul turc a insistat asupra ideii că South Stream şi Nabucco nu se exclud unul pe celălalt, o poziţie susţinută în mod repetat de Ankara. Putin a arătat, la rândul său, că "gazoductul  South Stream este un proiect foarte aşteptat”, foarte important pentru toată Europa  şi  care „nu va sta în calea” lui Nabucco.
Dincolo de victoria Moscovei, principalul beneficiar al competiţiei dintre Rusia şi UE rămâne Ankara, care îşi asigură astfel statutul de nod energetic. 
Acordurile semnate de cei doi prevăd participarea Rusiei la proiectul oleoductului Samsun-Ceyhan, precum şi prelungirea conductei Blue Stream către Siria, Liban, Israel şi Cipru. Un alt proiect comun prevede construirea unor rezervoare de stocare a gazelor în Turcia.
Referindu-se la proiectul South Stream într-un interviu acordat pentru NewsIn, Zeyno Baran, expertă de origine turcă în probleme energetice la Hudson Institute din Washington, apreciază că "Ankara nu transmite un semnal pozitiv în ce priveşte Nabucco, proiectul european la care participă şi România şi care ar urma să aducă gaz din regiunea caspică  via Turcia, ocolind Rusia.
Dacă se construieşte South Stream, Nabucco nu va mai fi construit, sau cel puţin nu pentru gazul caspic - poate pentru gaz din Iran sau din altă parte a Orientului Mijlociu. Dar ideea de bază a Nabucco este tocmai să aducă gaz din Azerbaijan şi Asia Centrală în Europa, fără control rusesc. Dacă se construieşte South Stream, tot gazul caspic se va duce pe acolo".
Ea a amintit şi de experienţa anilor '90 când, de asemenea, Turcia a avut de ales între Blue Stream, conductă ce traversează Marea Neagră de pe malul rus pe cel turc, şi conducta transcaspică, care ar fi realizat legătura între Turkmenistan şi Azerbaijan, transportând însă gazul pe o altă rută decât cea rusească. Ankara s-a angajat atunci la amândouă, însă interesul pentru conducta transcaspică s-a diminuat odată cu construcţia Blue Stream.

"Şi acum, ca şi atunci, Turcia susţine că cele două proiecte sunt complementare, dar nu este adevărat. E evident că Nabucco şi South Stream sunt rivale, pentru că utilizează aceeaşi sursă de gaz şi aceleaşi ţări de tranzit şi destinaţie", a precizat experta.

Experta a atras atenţia europenilor asupra apropierii dintre Turcia şi Rusia, în detrimentul UE şi SUA, Turcia deţinând un rol esenţial. “Dacă nu este aliniată la coridorul est-vest, acesta nu mai există, iar asta le-ar îngreuna şi mai mult situaţia unor ţări precum Georgia şi Ucraina".

Ca propuneri concrete pentru europeni, Baran sugerează deschiderea capitolului energetic din negocierile de aderare ale Turciei cu UE şi schimbarea atitudinii Franţei sau Germaniei faţă de aspiraţiile de membru al Uniunii ale Ankarei. 
Afirmaţiile sale cu privire la proiectul Nabucco sunt confirmate şi întărite de Alexandros Petersen, expert în securitate energetică, director asociat la Centrul pentru Energie, conform căruia euforia produsă de semnarea acordului pentru proiectul Nabucco ar putea fi “prematură”. Mai mult, în opinia sa, Uniunea Europeană ar fi departe de reducerea dependenţei energetice faţă de Rusia, pentru că Nabucco se confruntă cu o mare problemă, şi anume, lipsa unui angajament din partea furnizorilor de gaze. 

În ciuda progreselor realizate de cele cinci state implicate în acest proiect - România, Turcia, Ungaria, Bulgaria şi Austria -  şi  care au culminat luna trecută, odată cu semnarea acordului interguvernamental, nici un exportator de gaze naturale din regiunea Caspică sau din Asia Centrală nu şi-a asumat un angajament ferm de furnizare către consorţiul Nabucco.

Peterson avertizează şi asupra faptului că, înainte de semnarea acordului interguvernamental, pe 13 iulie, la Ankara, Azerbaidjanul, considerat unul dintre principalii furnizori ai Nabucco, a încheiat un contract de export cu grupul rus Gazprom, ceea ce reprezintă, practic, un avertisment adresat Europei. Oficial, cei 500 de milioane de metri cubi de gaze naturale care urmează să fie furnizaţi anual de Azerbaidjan Rusiei, în baza acestui contract, sunt destinaţi consumului intern, însă Gazprom poate revinde gazul Europei la suprapreţ. Altfel spus, acest contract are mai degrabă rolul de a “atrage atenţia Vestului”, ţinând cont de volumul redus de gaze.

Aceasta înseamnă că proiectul Nabucco, care ar urma să transporte circa 31 miliarde de metri cubi de gaze naturale pe an din regiunea Caspică şi Asia Centrală către Europa, nu se va bucura de exclusivitate printre exportatorii vizaţi. Mai mult, pe lânga Rusia, gazele din regiunea Caspică şi Asia Centrală au trezit interesul Chinei, Indiei şi chiar al Iranului - el însuşi un exportator important de resurse, ceea ce ar periclita şi mai mult fezabilitatea proiectului  Nabucco.

Toate aceste evenimente au loc concomitent cu intensificarea 
tensiunilor politico-economice dintre Kiev si Moscova care tind să se rasfrângă tot mai mult şi în sfera diplomaţiei, acolo unde Rusia si Ucraina se atacă şi recurg la tot mai dese expulzări de diplomaţi din am​bele tabere. Motivul principal îl reprezintă continuarea prezenţei navelor ruseşti în Marea Neagră în portul ucrainean de la Sevas​topol. Kievul foloseste acest con​tract de staţionare a flotei ruse în Crimeea drept monedă de schimb pentru dimi​nua​rea presiunilor Kremlinului în plan energetic.
SPRIJINUL UE PENTRU INDUSTRIA LAPTELUI
La scurtă vreme de la demonstraţiile de protest ale producătorilor de lapte din Europa, UE doreşte să asigure întregul sector că face tot posibilul pentru a-i ajuta pe agricultori şi pentru a stabiliza piaţa.

Producătorii de lapte au manifestat, în iunie, la Bruxelles şi la Strasburg, pe 14 iulie, pentru a-şi exprima îngrijorarea faţă de preţurile care s-au prăbuşit de la 0,30-0,40 euro în 2007, la 0,24 euro pentru un litru de lapte, în timp ce mulţi dintre ei primesc mai puţin de 0,21 euro pe litru.

Doi factori au condus la această situaţie: pe de o parte, scăderea cererii din cauza recesiunii economice globale şi, pe de altă parte, creşterea producţiei în ţări precum Noua Zeelandă, Australia şi Brazilia.

UE şi-a dat seama din timp că oferta depăşeşte cu mult cererea şi a luat o serie de măsuri. Depozitarea privată a surplusului de unt a început din ianuarie, cu două luni mai devreme ca de obicei. La sfârşitul lunii iunie, erau deja depozitate 105 800 de tone de unt. 

Alte iniţiative, prezentate într-un raport privind piaţa produselor lactate, se referă la cumpărarea surplusului de unt şi la promovarea programului de distribuire a laptelui în şcoli.

Odată cu introducerea politicii agricole a UE, în urmă cu 40 de ani, s-a aplicat un sistem de cote de producţie, care a contribuit la evitarea supraproducţiei în cazul unor alimente, ca laptele şi cerealele. Însă reformele în curs, care au obţinut sprijinul liderilor europeni, prevăd eliminarea acestor cote pentru lapte, începând cu  2015. În ciuda protestelor agricultorilor, această eliminare treptată a cotelor de producţie va continua.

„Vom utiliza toate măsurile de care dispunem pentru a stabiliza piaţa. Însă, aşa cum s-a declarat în mod clar la Consiliul European, nu vom reveni asupra politicii noastre de eliminare treptată a cotelor. A pune la îndoială acest fapt nu ar face decât să provoace nesiguranţă şi nu ar ajuta la nimic”, a declarat comisarul pentru agricultură Mariann Fischer Boel. 
MĂSURILE UE PENTRU DEMONTAREA NAVELOR 
PERICULOASE PENTRU MEDIU
Preşedinţia suedeză a Uniunii Europene s-a sesizat şi a demarat o serie de discuţii despre măsurile pe care le poate lua Uniunea în ceea ce priveşte fenomenul dezmembrării navelor comerciale de dimensiuni mari. Dezmembrările au loc deseori în Asia de Sud şi aceasta contribuie la degradarea puternică a mediul înconjurator.

Anual, sute de nave comerciale de dimensiuni mari sunt dezmembrate în întreaga lume, bucată cu bucată. Aproximativ un sfert dintre ele provin din Europa.

În fiecare an, sute de muncitori îşi pierd viaţa sau sunt răniţi în Bangladesh, India şi Pakistan, unde este localizată cea mai mare parte a industriei de dezmembrări navale. De asemenea, multe dintre aceste nave conţin cantităţi mari de deşeuri periculoase, cum este azbestul, care dăunează mediului înconjurător, potrivit informaţiilor  Comisiei Europene.

Consilierul de mediu de la Reprezentanţa Permanentă a Suediei la Bruxelles, Ulf Björnholm Ottosson, susţine că această problemă trebuie rezolvată urgent, chiar dacă această ramură a industriei asigură numeroase locuri de muncă în ţările din sudul Asiei. În toamna anului trecut, Comisia Europeană a prezentat o propunere de strategie pe care Europa ar trebui să o adopte în acest domeniu.
Luna viitoare vor începe negocierile între statele membre în legatură cu poziţia Consiliului UE, iar concluziile ar urma să fie adoptate la reuniunea Consiliului din 21 octombrie.
DEMOCRAŢIA ÎN MOLDOVA - O PROFUNDĂ 
PREOCUPARE PENTRU UE
Două milioane şase sute de mii de cetăţeni moldoveni cu drept de vot au fost aşteptaţi în faţa urnelor, pe 29 iulie 2009. Aproximativ 58,8% dintre aceştia s-au prezentat pentru a-şi exprima opţiunea electorală.      

Misiunea de observare a PE, care a asistat la desfăşurarea celui de-al doilea scrutin în Republica Moldova,  a fost formată din şapte deputaţi europeni, care s-au întâlnit cu reprezentanţii principalelor partide politice aflate în competiţie, cu reprezentanţi ai mass-mediei şi cu misiunea observatorilor OSCE.

Delegaţia PE a stabilit că alegerile din 29 iulie „au întrunit multe standarde internaţionale, dar procesul în totalitatea sa a subliniat necesitatea continuării reformelor democratice şi mai ales a restabilirii încrederii între principalele forţe politice ale ţării”.

În cadrul aceleiaşi declaraţii s-a mai precizat că s-a resimţit „o subtilă intimidare şi o polarizare a mass-mediei care a afectat negativ campania electorală”. Neajunsurile remarcate de observatori s-au referit în primul rând la listele electorale, cu înscrieri fără numere de identificare şi plângeri din partea alegătorilor privind înregistrarea altor persoane la adresele lor, situaţii care fuseseră sesizate şi la scrutinul din aprilie. Şeful misiunii de observare a PE a apreciat că problema principală a alegerilor din Moldova nu este una de ordin tehnic, ci politic: "Fără o schimbare democratică structurală, Moldova nu va fi capabilă să răspundă  provocărilor la care va fi supusă. UE va fi alături de Moldova pe calea spre dobândirea unui plus de democraţie ". 
Noul preşedinte al PE, Jerzy Buzek, a felicitat populaţia Moldovei pentru participarea semnificativă la vot şi şi-a exprimat tototdată regretul faţă de degradarea climatului politic în raport cu cel din luna aprilie a aceluiaşi an.

Înaltul Reprezentant al UE pentru Politică Externă, Javier Solana, a salutat modul în care s-a derulat scrutinul din Republica Moldova şi a îndemnat forţele politice la reconciliere.   

O concluzie negativă a fost trasă de observatorii naţionali, membri ai Coaliţiei Civice pentru Alegeri Libere şi Corecte, care au precizat că alegerile au fost „parţial incorecte”. Prin comparaţie, misiunea observatorilor din cadrul Comunităţii Statelor Independente a stabilit că alegerile au fost deschise, corecte şi democratice.

Partidul Comuniştilor a obţinut în acest scrutin 44,69% din voturi, iar partidele de opoziţie au reuşit să obţină o reprezentare în Parlament de 51,14%. 

Cele patru formaţiuni politice de centru-dreapta care au trecut pragul electoral în urma alegerilor din 29 iulie au anunţat formarea coaliţiei de guvernare, Alianţa pentru Integrare Europeană. 

Formaţiunile acestei alianţe - Partidul Liberal Democrat din Moldova (PLDM), Partidul Liberal (PL), Partidul Democrat din Moldova (PDM) si Alianţa Moldova Noastră (AMN) - au sugerat ca noul preşedinte va fi un reprezentant al lor. 

Noua coaliţie îşi propune, printre altele, semnarea Acordului de aderare la UE, promovarea partene​riatelor strategice cu Rusia şi SUA şi restabilirea şi consolidarea relaţiilor de bună vecinătate cu România şi Ucraina, eliminarea regimului de vize pentru cetăţenii români. Liderul PLDM, Vlad Filat, a declarat că: "în sarcina noastră este ca, în prima şedinţă a Parlamentului, să abordăm această problemă şi să o rezolvăm".  El a adăugat că hotărârea de guvern care a impus regimul de vize este ilegală, iar legislativul dispune de posibilitatea de a restabili dispoziţiile legale. Schimbarea actualului regim de vize, dincolo de mesajul pozitiv pentru perspectiva unor relaţii mai bune cu România, reprezintă şi un semnal pozitiv pentru Bruxelles, în contextul demarării cât mai urgente a procedurii de semnare a Acordului de asociere cu UE. Preşedintele PDM, Marian Lupu, a apreciat că regimul de la Chişinău trebuie să schimbe stilul şi maniera politicii externe.      

GRATUITATEA ACCESULUI LA MUZEELE DIN FRANŢA, 

EXTINSĂ PENTRU TOŢI TINERII REZIDENŢI ÎN UE

Gratuitatea accesului la muzeele şi monumentele naţionale din Franţa,  prevăzută pentru europenii în vârstă de până la 26 de ani, a fost extinsă pentru toţi tinerii de aceeaşi vârstă, care locuiesc pe teritoriul Uniunii Europeane, de orice naţionalitate ar fi. 

Ministrul francez al Culturii, Frederic Mitterand, a declarat, la 31 iulie, că a decis să dea amploare maximă acestei măsuri de democratizare culturală, care este în acord cu valorile pe care le promovează ţara sa, de a facilita accesul în locuri de cultură pentru tinerii a căror situaţie financiară este adesea fragilă. De această decizie vor beneficia, mai ales, cei originari din ţări neeuropene, care studiază într-unul din statele Uniunii.  

Aplicată cu începere din luna aprilie a acestui an doar tinerilor provenind dintr-unul din cele 27 de state membre, prevederea a produs, în numai patru luni, efecte vizibile. Prezenţa acestor tineri în muzee a crescut, în medie, cu 15%.

Această măsură care se aplică şi cadrelor didactice din Franţa, pentru accesul în cincizeci de muzee şi o sută de monumente naţionale, poate costa în acest an, până la 30 de milioane de euro.
NATO ÎNCOTRO ?

La 3 august NATO şi-a ales noul secretar general, danezul Anders Fogh Rasmunssen, care a preluat conducerea în momentul în care alianţa se confruntă cu o situaţie dificilă în Afganistan şi lansează dezbaterea asupra conceptului strategic care urmează să-i ghideze poziţia în următorii ani. 

Misiunea lui Rasmunssen nu se anunţă a fi una uşoară. După ce a depăşit opoziţia Turciei la numirea sa, legată în primul rând de susţinerea intervenţiei americane în Irak, după ce a fost numit premier al Danemarcei, noul secretar general al Alianţei a continuat cu câteva gesturi  de bunăvoinţă pentru a linişti temerile acestei ţări membre: şi-a început turneul capitalelor cu Ankara, i-a alocat un post  inedit de secretar adjunct însărcinat cu Parteneriatele NATO şi şi-a luat ca şef de cabinet pe actualul ambasador danez în Turcia. 

Rasmunssen trebuie să convingă repede că nu a fost numit pentru o cruciadă împotriva lumii musulmane şi nici pentru a transforma Alianţa atlantică într-o forţă poliţienească mondială. Îi sunt favorabile atât încheierea problemelor legate de Irak, care au pus la grea încercare luarea deciziilor în cadrul organizaţiei, cât şi revenirea Franţei în structura militară a NATO.

Începerea mandatului noului secretar general coincide cu demararea discuţiilor interne între susţinătorii atribuirii unui rol la nivel global al NATO, cum sunt SUA, şi cei care ţin la menţinerea statutului tradiţional de alianţă militară regională, ca Franţa şi Germania. Negocierile ar trebui să ajungă la o concluzie în cursul anului 2010. 

Rusia urmăreşte cu rezerve aceste dezbateri, precizându-şi poziţia prin  secretarul adjunct al Consiliului său de Securitate, Vladimir Nazarov, care afirmă că NATO nu trebuie să aspire la rolul de „poliţist al lumii”. 

După răcirea relaţiilor care a urmat conflictului ruso-georgian din august 2008, parteneriatul NATO-Moscova s-a relansat recent.

Referindu-se la acest parteneriat, noul secretar general al NATO a declarat că Alianţa Nord-Atlantică nu a exclus niciodată posibilitatea integrării Rusiei în rândurile ei, dar această idee rămâne în actuala etapă doar o simplă ipoteză. Rasmunssen a recunoscut că Rusia a spus foarte clar că nu are nici planuri şi nici intenţii de a solicita aderarea la Alianţă, însă consideră că este de datoria sa, ca secretar general, să nu facă presupuneri şi că prioritatea este de a impulsiona aceste relaţii,  de a da mai multă viaţă Consiliului Rusia-NATO.
Rasmussen apreciază că numai relaţiile de cooperare, şi nu divergenţele, pot întări securitatea celor 29 de state membre ale Consiliului Rusia-NATO, admiţând totodată că Moscova şi Blocul nord-atlantic nu pot cădea de acord în toate problemele. El admite că, aşa cum NATO nu va renunţa la poziţiile sale legate de sferele de influenţă şi de încălcarea integrităţii teritoriale a statelor suverane, nici Rusia nu va susţine în viitorul apropiat ideea extinderii Alianţei.

Noul secretar general a ţinut să sublinieze că obiectivul NATO este acela de a îmbunătăţi relaţiile cu Rusia în sens practic şi nu polemic, adăugând că Alianţa intenţionează să coopereze cu Moscova în diferite probleme, în special în stabilizarea situaţiei din Afganistan.

Legat de aderarea Ucrainei şi Georgiei la NATO, Anders Fogh Rasmussen a declarat că decizia luată la summitul Alianţei din 2008 de la Bucureşti, când cele două foste republici sovietice nu au fost incluse în Planul de acţiune în vederea aderării, rămâne în vigoare, subliniind că statele membre (Franţa, Germania, Belgia) consideră că, din punct de vedere al standardelor politice şi democratice, aceste ţări nu sunt pregătite pentru un asemenea pas. 
LA UN AN DE LA RĂZBOIUL RUSO-GEORGIAN


Georgia şi Rusia au marcat, de curând, împlinirea unui an de la izbucnirea conflictului armat ruso-georgian pentru controlul asupra regiunii separatiste Osetia de Sud, din vara anului trecut.  Pe fondul acestui conflict, rela​ţiile Rusiei cu ceilalţi membri ai CSI au devenit tot mai încordate, în pofida apropierii Moscovei de Occident.

Cu prilejul acestei comemorări, un grup de 300 de studenţi au organizat, o manifestaţie în capitala georgiană, într-un mod inedit : au aprins un foc de tabără, au agitat drapele naţionale şi au scandat numele ţării. Acţiuni similare au avut loc în mai multe oraşe. Georgienii au făcut, în oraşul Gori, un lanţ uman, iar locuitorii din Osetia au organizat un priveghi, la lumina lumânărilor, la Ţinvali. 

Potrivit declaraţiilor ambasadorului Georgiei la Bucureşti, Levan Metreveli, făcute cu acest prilej, Rusia a încălcat în repetate rânduri, în mod conştient, cele şase puncte ale acordului de pace semnat la finalul războiului ruso-georgian din luna august a anului trecut: "Conform planului de pace în şase puncte semnat de Georgia şi Rusia cu participarea Franţei, militarii ambelor tabere combatante aveau obligaţia să se retragă pe poziţiile deţinute anterior luptelor. Acest lucru nu s-a întâmplat decât în cazul soldaţilor georgieni, nu şi  în cazul celor ruşi care au continuat provocările".
Levan Metreveli a mai reamintit că acest conflict armat s-a soldat cu multe victime din rândul civililor şi, totodată, cu mari pagube materiale. Diplomatul georgian a dorit să îşi exprime recunoştinţa pentru trimiterea misiunii de observatori, printre care şi 20 de români, de către Uniunea Europeană şi Alianţa Nord-Atlantică, pentru sprijinul acordat la reconstrucţia infrastructurii georgiene grav afectate de bombar​damente. El a mai menţionat  că schimburile comerciale între Tbilisi şi Bucureşti sunt în creştere şi că speră ca, în viitorul mai apropiat, să se reia cursa feribotului pe ruta Constanţa-Batumi, în scopul dezvoltării relaţiilor economice şi a turismului între cele două state. Acestă rută ar putea fi "puntea de legătură cea mai profitabilă dintre UE şi ţările din zona Caucazului şi totodată o poartă, mai departe, spre Asia Centrală”.
            Cu acelaşi prilej, Parchetul rus a făcut public un raport în care reafirmă că Georgia este cea care a declanşat războiul între cele două ţări. Până acum, numai Rusia şi Nicaragua au recunoscut independenţa celor două regiuni separatiste ale Georgiei. 
            În timp ce Tbilisi cere oprirea provo​cărilor ruseşti de la gra​niţa autoprocla​ma​telor republici sepa​ratiste Abhazia şi Ose​tia de Sud, Rusia îşi întăreşte prezenţa militară în ambele regiuni. Oficial, are în total, 7.600 de militari, însă experţii internaţionali estimează numărul militarilor ruşi la aproape 10.000 şi Moscova se pregăteşte să înfiinţeze cel puţin 3 noi baze militare în Abhazia şi Osetia de Sud.
             Preşedintele Dmitri Medvedev a prezentat Dumei de Stat un pro​iect de lege care re​glementează intervenţia armatei ruse în străi​nătate. Liderul de la Kremlin a făcut acest anunţ în cadrul unei întrevederi cu li​de​rii partidelor par​la​men​tare, la Soci, explicând că decizia "este legată de evenimentele de anul trecut" (încercarea armatei georgiene de a prelua controlul asupra provinciei separatiste Osetia de Sud şi mobilizarea de trupe ruseşti în august 2008). "Dorim ca aceste evenimente să nu se mai repete, dar trebuie să avem norme pe această temă", a precizat  Medvedev celor prezenţi.

S-A TOPIT CEA MAI INALTĂ PÂRTIE DE SCHI DIN LUME

Gheţarul montan vechi de 18.000 de ani din Bolivia, care era cea mai înaltă pârtie de schi din lume, s-a topit complet din cauza schimbărilor climatice. Topirea gheţarului, anunţată de  Green Report, va lăsa cele 2 milioane de oameni care trăiesc în împrejurimile Boliviei, fără apă. Gheţarul s-a topit cu 6 ani mai devreme decât au preconizat oamenii de ştiinţă.

Mai mult decât atât, pe lângă importanţa sa pentru asigurarea apei, gheţarul era folosit şi pentru generarea electricităţii prin intermediul barajelor hidroelectrice care furnizau energie electrică în acea regiune, în procent de 80%.

CUBA ÎN PLINĂ CRIZĂ ECONOMICĂ

Semnele instalării unei puternice crize în Cuba se fac simţite la fiecare pas. Întreprinderile de stat au adoptat un program redus, scurtând fie numărul de ore zilnic, fie numărul de zile lucrate pe săptămână.   

Din cauza conomiei de curent electric, a fost oprit aerul condiţionat pe timp de  caniculă şi frecventele întreruperi afectează diverse sectoare, mai ales industria alimentară, adăugând o povară pentru salariile medii de circa 20 de dolari ale cubanezilor.

Dificultăţile economice ale Cubei au apărut încă din 2008 când asupra ţării s-au abătut trei uragane care au provocat pagube de peste 10 miliarde de dolari, necesitând apoi mari cheltuileli de reconstrucţie. La sfârşitul anului trecut, economiştii autohtoni estimau o creştere economică de 6% pentru 2009, însă, în timp, au fost nevoiţi să-şi modifice prognoza la 1,7%, o cifră foarte optimistă în condiţiile în care nu au fost luate în calcul nici poliţele de sănătate gratuite, nici subvenţiile pentru produsele alimentare.

Optimiştii locali afirmă că actualele probleme economice nu pot fi comparate cu cele de la începutul anilor 1990, când, după prăbuşirea URSS, Cuba încetase să mai primească ajutoare sovietice, iar penele de curent erau frecvente, din cauza centralelor electrice învechite. Pesimiştii însă, care sunt mai numeroşi, se tem că actualele întreruperi de curent ar putea deveni o practică obişnuită. . 

Principala problemă cu care se confruntă economia cubaneză este criza de energie, deşi în urmă cu un an, se afirma că politica energetică a ţării este una echilibrată.      

Unele surse de informaţie susţin că guvernul cubanez vrea să-şi sporească rezervele de petrol, acum, când preţul acestuia este încă redus. Specialişti occidentali susţin, pe de altă parte, că Havana, confruntându-se cu lipsa valutei străine, mai ales în urma scăderii cu 50% a preţului la nikel, principalul său produs de export, vinde petrolul venezuelean peste hotare, aşa cum proceda şi cu petrolul sovietic.

O altă cauză a crizei de energie ar putea fi faptul că Sherritt International Corporation, companie canadiană, cel mai mare partener energetic al Cubei, a fost nevoită, din cauza datoriilor guvernului canadian, să reducă cu 19% extracţiile de petrol cubanez în al doilea trimestru al acestui an, comparativ cu perioada respectivă a anului trecut.

Puterea de la Havana a recunoscut public faptul că ţara se confruntă cu serioase probleme economice. Chiar preşedintele Raul Castro a făcut apel la cetăţeni să lucreze cu sârg, dându-le de înţeles că se traversează o perioadă grea, fapt demonstrat şi de amânarea pe termen nelimitat, după o pauză de 12 ani, a  congresului Partidului Comunist din Cuba.

FUMATUL INTERZIS ÎN SPAŢIILE PUBLICE

Comisia Europeană propune ca, până în 2012, toate statele membre să dispună de reglementări care interzic fumatul în spaţiile publice. 

În prezent, toate statele membre aplică normative care vizează protejarea cetăţenilor faţă de efectele nocive ale fumatului pasiv. Însă regulile diferă de la o ţară la alta. 

Anglia şi Irlanda au legislaţia cea mai strictă. Aceasta prevede interzicerea completă a fumatului în spaţiile închise şi în locurile publice, inclusiv în restaurante şi baruri. Bulgaria urmează să introducă dispoziţii similare în 2010. 

Grecia, Italia, Malta, Suedia, Letonia, Finlanda, Slovenia, Franţa şi Olanda au introdus o legislaţie antifumat care permite amenajarea de spaţii închise speciale pentru fumat. 

UE propune ca cele 27 de state membre să definească reguli uniforme mai stricte referitoare la fumatul în spaţiile publice şi la locul de muncă. 

Fumatul pasiv este una din cauzele care provoacă afecţiuni cardiace şi cancerul la plămâni. Se estimează că, în 2002, în UE, în jur de 19 000 de nefumători au decedat din cauza fumatului pasiv la domiciliu sau la locul de muncă. 

Tabagismul este principala cauză de deces în Europa, afectând, în fiecare an,  circa 650 000 de vieţi. Unul din trei cetăţeni europeni (circa 170 de milioane de persoane) consumă produse din tutun. 

În cadrul unei noi campanii antifumat, UE a creat un site de internet:  Pentru o viaţă fără tutun, unde invită foşti fumători să posteze materiale video despre cum s-au lăsat de fumat. Sute de oameni au răspuns deja invitaţiei. 

CONSILIUL DE SECURITATE AL ONU A APROBAT IN UNANIMITATE 

REZOLUŢIA 1882 PRIVIND PROTEJAREA COPIILOR 

IN CONFLICTELE ARMATE

La initiaţiva Mexicului, Consiliul de Securitate al ONU a aprobat pe 4 august 2009, în unanimitate, Rezoluţia 1882 referitoare la protejarea copiilor în conflictele armate.

Susţinută printr-un mare efort colectiv de către cei 10 membrii ai Consiliului de Securitate şi de cele 36 de state membre ale ONU, Rezoluţia 1882 generează, astfel, un cadru de drept internaţional solid vizând protecţia copiilor în cazul unor conflicte armate.

Totodată, Rezoluţia în cauză împlineşte un angajament făcut în luna aprilie, de către Consiliul de Securitate al ONU, în timpul Preşedinţiei mexicane, de a lua măsuri împotriva rănirii şi uciderii copiilor, mutilării acestora şi/sau exploatarii lor sexuale şi altor acte de violenţă, obligându-l pe Secretarul General al ONU să implementeze un sistem de supraveghere şi să prezinte rapoarte privitoare la asasinate, mutilări sau acte violente comise împotriva copiilor.

Prin adoptarea acestei rezoluţii, Organizaţia Naţiunilor Unite transmite tuturor statelor lumii un semnal politic foarte clar privind obligaţiile, în conformitate cu dreptul internaţional, pentru toate părţile implicate într-un conflict armat, pentru ca siguranţa şi bunăstarea copiilor să fie respectate, fără excepţie.
Rezoluţia 1882 reprezintă o etapă esenţială în cadrul agendei internaţionale vizând protecţia copiilor, extinzând, astfel, responsabilitatea părţilor, în concordanţa cu dreptul internaţional, fiind şi prima acţiune în acest sens a Consiliului de Securitate din 2005 şi până acum, cu atât mai mult cu cât extinde sfera de acţiune a Consiliului de Securitate al ONU, incluzând, pe lângă interzicerea recrutării copiilor ca şi combatanţi, şi mutilarea sau exploatarea sexuală a acestora.

Prin urmare, Rezoluţia 1882 este un formidabil instrument pentru Reprezentanţii UNICEF sau cei ai Departamentului pentru Operaţiuni de Menţinere a Pacii cât şi pentru echipele ONU care acţionează în zonele de conflict, în vederea îmbunătăţirii situaţiei copiilor din diferite regiuni ale lumii, aducând astfel un plus de imagine şi credibilitate Organizaţiei Naţiunilor Unite.

ÎN ITALIA A INTRAT ÎN VIGOARE LEGEA ANTIIMIGRAŢIE
             În aceeaşi zi în care preşedintele Camerei Deputaţilor, Gianfranco Fini, rememora cea mai tragică dată a emigraţiei italiene, după cel de-al doilea război mondial, 8 august 1956, când au murit într-o mină din satul Marcinelle, din Belgia, 262 de mineri, dintre care 136 italieni, în Italia a intrat în vigoare Legea nr. 733-B,  „Dispoziţii referitoare la securitatea publică”, prin care imigraţia ilegală devine o faptă penală.
           Reproşurile Bisericii, preocuparea preşedintelui italian, Giorgio Napolitano, împotrivirea sindicatelor, a asociaţiilor care îi apără pe imigranţi precum şi a opoziţiei de stânga care consideră această lege o reîntoarcere la legile din epoca lui Mussolini, cât şi îndoielile exprimate de unii jurişti cu privire la constituţionalitatea unei asemenea reglementări, nu au folosit la nimic. Din ziua imediat următoare apariţiei legii, au avut loc primele arestări în numeroase oraşe. Pentru cei aproximativ 650.000 de imigranţi fără acte legale care lucrează acum în Italia, simpla lor prezenţă în această ţară îi situează în afara legii.
           Până acum, Italia a trimis către ţările lor de origine doar câteva sute de imigranţi „economici” pe an. Ales tocmai pentru politica sa legată de securitate şi de lupta contra imigraţiei clandestine, guvernul Berlusconi a multiplicat considerabil trimiterile de imigranţi  către ţările cu care Italia a semnat acorduri de readmisie.

            Această lege, cuprinsă în pachetul de securitate promovat de ministrul italian de Interne, Roberto Maroni, membru important al Ligii Nordului, duce la îndeplinire promisiunea pe care guvernul  italian de dreapta, condus de Silvio Berlusconi a făcut-o acum un an, în primul său consiliu de miniştri. Pentru a face să treacă, în Parlament, proiectul acestei legi, guvernul a recurs la asumarea răspunderii.
           Prin articolul 21, legea introduce  delictul de imigraţie şi de şedere clandestină  care se pedepseşte cu o amendă de la 5000 la 10000 de euro şi expulzarea imediată. Durata şederii imigranţilor în centrele de primire s-a mărit de la două la şase  luni, pentru a permite identificarea lor în vederea expulzării în ţările de origine.
          De la 1 septembrie, cererea de acordare a cetăţeniei italiene trebuie să fie însoţită de achitarea unei taxe de 200 de euro şi de plata unei alte taxe, între 80 şi 200 de euro, pentru a obţine şi reînnoi dreptului de şedere legală  în Italia,  sume care se  aşteaptă  să aducă bugetului circa 1,3 miliarde de euro.
            Legea nu permite pedeapsa cu închisoarea pentru imigranţi, în schimb prevede trei ani de închisoare pentru cel ce găzduieşte un imigrant clandestin sau îi închiriază o locuinţă. Aceeaşi lege autorizează denunţarea în justiţie a imigranţilor aflaţi în ilegalitate. Acest text, propus de partidul de extremă dreaptă Liga Nordului, invită cetăţenii să organizeze patrule pentru a semnala forţelor de ordine orice atingere adusă ordinii publice, mai ales prezenţa imigranţilor clandestini. S-a propus, de asemenea, pedeapsa cu 3 ani de închisoare pentru ultragierea agenţilor de ordine publică  şi înăsprirea pedepsei cu o treime în cazul în care delictul este comis de un străin aflat în situaţie ilegală. 
             Cu această nouă lege, prezentarea permisului de şedere sau a paşaportului pentru a declara naşterea unui copil, este obligatorie. Pentru a avea o evidenţă şi a-i ajuta pe cei fără adăpost, se înfiinţează un registru sanitar. 

 Efectele acestei legi sunt însă limitate de aprobarea recentă a unui decret care, potrivit calculelor oficiale, permite legalizarea situaţiei a cel puţin 300.000 „badanti” sau „colfi” (persoane care au grijă de vârstnici şi bolnavi şi pe care mii de familii italiene îi găzduiesc în casele lor, sau persoane pentru ajutor la menaj), imigranţi clandestini. Punerea lor în legalitate se va face fără dificultate dacă au fost angajaţi de cel puţin trei luni. Potrivit actualei reglementări, angajatorii sunt cei care trebuie să prezinte o cerere de permis de muncă pentru imigranţi. Singura condiţie cerută este prezentarea dovezii unui venit care să permită recurgerea la o menajeră sau un certificat medical al persoanei care are nevoie de îngrijire. 
Conform decretului, angajatorii vor trebui să depună 500 de euro pentru fiecare intrare în legalitate a unei astfel de persoane. Decretul a fost aprobat la solicitarea membrilor coaliţiei, care, în ajunul intrării în vigoare a legii antiimigraţie, au pus în atenţia guvernului problema pe care o va crea penalizarea a mii de „badanti” şi „colfi”. Într-o ţară a cărei populaţie îmbătrâneşte şi în care serviciile sociale şi asistenţa pentru persoanele în vârstă sunt aproape inexistente, aceste îngrijitoare, ca şi menajerele, au devenit indispensabile. „Ce le vom spune familiilor?”, a întrebat vicepremierul democrat-creştin, Carlo Giovanardi, fiind cel care a propus această reglementare, prin care a trezit resentimente în rândul membrilor formaţiunii Poporul Libertăţii, partidul lui Berlusconi şi furia partenerilor din Liga Nordului. Cu toate acestea, reglementarea a fost aprobată, prin decret, spre bucuria celor interesaţi. Excepţia făcută îngrijitoarelor şi menajerelor de care societatea are nevoie,  nu atenuează  înăsprirea legislaţiei referitoare la imigranţii ilegali, a cărei aplicare va da multă bătaie de cap.
             În opinia lui Tito Boeri, economist şi profesor la Universitatea Bocconi din Milano, executivul italian a fost nevoit să facă apel la aceeaşi măsură ca în 2002,  deoarece, recurgerea la  „badanti”, aflaţi în număr mare, reprezintă pentru multe familii din Italia, singurul mod de a acoperi neajunsurile sistemului protecţiei sociale. „Dezbaterea deschisă şi decizia de a reglementa situaţia personalului menajer şi a îngrijitorilor este o dovadă că politicile guvernului asupra imigraţiei au eşuat şi sunt destinate eşecului”, argumentează profesorul Boeri, „având în vedere că multe companii din nord-estul Italiei (fieful politic al Ligii Nordului) au nevoie de mâna de muncă pe care legea asupra imigraţiei o face inaccesibilă”

              Însă, chiar şi prin această reglementare selectivă, problemele nu par să se rezolve în totalitate, deoarece penalizarea imigranţilor ilegali afectează mâna de lucru şi în alte sectoare de producţie, cum sunt construcţiile şi agricultura. Acest aspect este susţinut de mulţi reprezentanţi ai partidelor, în frunte cu ministrul pentru Dezvoltare, Claudio Scajola, care s-a pronunţat în favoarea „găsirii unor soluţii pentru situaţiile cele mai delicate, care nu au nicio legătură cu criminalitatea”. Afirmaţiile sale au suscitat o aprigă polemică în Italia. Liga Nordului a replicat că „nu există nicio posibilitate de a aproba şi alte reglementări”. Fini a fost însă, cel care, aflat în Belgia, le-a reamintit de la distanţă aliaţilor săi politici, că „trebuie respectată munca celor care nu se află în situaţie legală”.

              În 2007 s-au oferit 170.000 locuri de muncă pentru lotul de imigranţi extracomunitari. În prezent sunt depuse aproape 700.000 de cereri. Prin măsurile coercitive introduse în legislaţia italiană referitoare la forţa de muncă străină, se scurtează termenele în care imigranţii clandestini trebuie să apară în faţa tribunalelor pentru a se  decide expulzarea lor imediată. Guvernul italian dă naştere, astfel, unei situaţii căreia, tribunalelor italiene, şi aşa destul de aglomerate, le va fi aproape imposibil să-i facă faţă. Prin aceste dispoziţii extreme, Italia se situează în rândul ţărilor europene cu cea mai severă legislaţie referitoare la imigranţii clandestini.

             Comisia Europeană a anunţat că ar dori să examineze măsurile „pachetului de securitate” votat de  Parlamentul italian. Jacques Barrot, Comisarul pentru justiţie vrea să verifice compatibilitatea acestor prevederi cu dreptul comunitar, avertizând că „regulile de expulzare automată, pentru categorii întregi de persoane, nu sunt de acceptat”.
SOLANA: „PARTENERIATUL ESTIC ESTE O BUNĂ PLATFORMĂ PENTRU DISCUTAREA CONFLICTELOR ÎNGHEŢATE”
Uniunea Europeană este implicată, pe diferite canale, în procesul de soluţionare a conflictelor îngheţate de pe teritoriul vecinilor săi estici. Iniţial, Parteneriatul Estic nu a fost gândit în scopul soluţionării acestor conflicte, deoarece UE considera că toate eforturile în vederea soluţionării lor trebuie să fie iniţiate în formate de negocieri deja atestate, cum sunt grupul de la Minsk al OSCE pentru conflictul din Nagorno-Karabagh sau formatul „cinci plus doi” pentru Transnistria”. Înaltul Reprezentant al Uniunii Europene pentru Politica Externă şi de Securitate Cumună, Javier Solana, consideră că noul format multinaţional Parteneriatul Estic oferă o bună posibilitate şi o platformă bună pentru discutarea acestor probleme.

UE, la fel ca SUA, nu consideră oportună vizita preşedintelui rus Dimitri Medvedev în republicile separatiste Abhazia şi Osetia de Sud. Solana susţine, chiar, că „UE a declarat clar că suveranitatea şi integritatea teritorială trebuie să fie respectate, iar această vizită se află în afara acestor principii”.

Referitor la propunerile mai vechi ale Rusiei privind reformarea Organizaţiei pentru Securitate şi Cooperare în Europa (OSCE) şi semnarea unui nou acord privind securitatea europeană, Solana afirmă că UE este deschisă unor negocieri cu Moscova pe marginea acestui subiect, pentru că „Rusia este un partener-cheie pentru UE şi este important ca fiecare să se simtă confortabil din punct de vedere al securităţii”.

Înaltul Reprezentat al Uniunii Europene pentru Politica Externă şi de Securitate Comună, consideră că structurile create în baza acordului înregistrat la Conferinţa de la Helsinki din 1975, cum este şi OSCE, trebuie menţinute, dovedindu-se a fi foarte flexibile şi cu o mare putere de adaptare  la cele mai variate situaţii.

Totuşi, Solana consideră oportună apariţia unui acord „Helsinki-plus”, care să corespundă provocărilor actuale. Un nou acord ar menţine cele „trei coşuri” deja existente – problemele propriu-zise de securitate, cele privind economia, precum şi cele referitoare la drepturile omului şi la acţiunile organismelor puterii – dar ar permite şi o extindere a preocupărilor. Solana şi-a exprimat convingerea că: „O dezvoltare progresivă în multe domenii este posibilă şi pe baza structurilor deja existente, lucru demonstrat de fantastica stabilitate ce s-a înregistrat de-a lungul multor ani”.

În ceea ce priveşte un nou Acord de parteneriat şi colaborare UE-Rusia, cele două părţi au reuşit să-şi stabilească poziţiile şi să elaboreze un proiect al acestuia, însă negocierile continuă să se afle într-un stadiu incipient. Semnarea unui nou acord va necesita, însă, ceva timp. Problemele energetice ocupă un loc important în relaţiile dintre UE şi Rusia şi este necesar ca ele să se regăsească în noul acord de parteneriat. 

Subliniind că desfăşurarea de elemente ale scutului antirachetă în Europa nu este îndreptată împotriva Rusiei, ci are rolul de a răspunde unor ameninţări venite din alte ţări, Solana recunoaşte ca aceasta este iniţiativa SUA şi nu a UE. De aceea, Înaltul Reprezentant al Uniunii Europene pentru Politica Externă şi de Securitate Comună consideră că, în această problemă Rusia trebuie să trateze direct cu SUA, ca şi cu Polonia şi cu Cehia, care decid în mod suveran şi independent, şi nu sub influenţa UE, problemele ce ţin de securitatea teritoriilor lor.

MAREA BRITANIE ÎNĂSPREŞTE CONDIŢIILE 
DE ACORDARE A CETĂŢENIEI
Regatul Unit al Marii Britanii şi Irlandei de Nord intenţionează să înăsprească condiţiile de acordare a cetăţeniei. Lansarea unei ample consultări privind instaurarea unui sistem de puncte, în funcţie de criterii bine stabilite, necesare obţinerii unui paşaport britanic confirmă această intenţie. De asemenea, conform propunerii anunţate, perioada de aşteptare ar fi de zece ani în loc de cinci, cât se prevede în prezent.

             Din 2005, candidaţii au trebuit să treacă un test de limba engleză. Acum, candidaţii vor primi puncte în funcţie de nivelul de cunoaştere a limbii engleze, de calificare, de participarea la viaţa asociativă, respectarea legilor şi a instituţiilor din viitoarea lor patrie. Se va lua, de asemenea, în considerare, locul de reşedinţă în măsura în care va fi necesar să se favorizeze regiunile, precum Scoţia, cu populaţie îmbătrânită.

În schimb, celor care au un cazier judiciar încărcat, li se vor scădea puncte. Comportamentul antisocial, precum actele de vandalism, va fi penalizat. Cei care afişează un profund dispreţ faţă de valorile britanice, insultând, de exemplu, forţele armate britanice, vor fi şi ei penalizaţi.

Istoria, precum şi sistemul politic şi juridic al regatului, vor figura în testul de cetăţenie care este în vigoare în prezent, dar care nu se referă decât la aspecte ale vieţii cotidiene. În plus, noii cetăţeni trebuie să depună jurământ de credinţă faţă de Coroană înainte de intonarea imnului naţional, în cadrul unei ceremonii speciale. În 2008, aproximativ 125.000 de rezidenţi au devenit cetăţeni britanici.

„Câştigarea dreptului de a rămâne” este titlul documentului care vrea să sublinieze faptul că obţinerea paşaportului este o alegere personală care implică drepturi, obligaţii şi voinţa de integrare. De asemenea, acest sistem permite un control mai bun al numărului de imigranţi admişi.

Regatul Unit, în mod tradiţional mai deschis imigrării decât multe alte ţări din Europa, intenţionează să controleze mai riguros afluxul de imigranţi, atât ca urmare a atentatelor din 7 iulie 2005 comise de tineri musulmani născuţi în Regatul Unit, cât mai ales după recentele manifestaţii ale extremiştilor islamici, cu ocazia defilării militarilor întorşi din Afganistan, manifestaţii care au şocat opinia publică.
Ministerul de Interne britanic este conştient de faptul că recesiunea şi creşterea şomajului au exacerbat xenofobia. Intensificarea agresiunilor rasiste, grevele împotriva angajării lucrătorilor străini şi procentul de 6,5% (doi europarlamentari) obţinut la ultimele alegeri europarlamentare, de naţionaliştii din Partidul Naţional Britanic (BNP), partid de extremă dreaptă care cere deschis ieşirea ţării din Uniune, sunt dovada acestei realităţi. 
Consiliul pentru Bunăstarea Imigranţilor consideră că aceste propuneri restrictive faţă de imigranţi, cu o conotaţie puternic electorală, vor îngreuna integrarea. De fapt, această propunere, care se doreşte a deveni un proiect de lege, după cele trei luni de consultare cu actorii sociali, nu este lipsită de calcule electorale. În perspectiva alegerilor parlamentare, care vor avea loc cel mai târziu în mai 2010, guvernul vrea să-şi arate fermitatea în legătură cu dosarul foarte sensibil al imigrării. Opoziţia conservatoare, care se află în fruntea sondajelor, cere înăsprirea procedurilor de eliberare a permiselor de şedere.

INDIA ÎŞI MĂREŞTE ARSENALUL NUCLEAR
India a construit primul său submarin nuclear, numit Arihant, care, în sanscrită, înseamnă „Distrugătorul de duşmani”. El a fost lansat la apă în portul Vishakhapatham, din sudul ţării.

Premierul indian Manmohan Singh a ţinut să acorde evenimentului o importanţă deosebită,  pe măsura noilor aspiraţii de influenţă ale Indiei. Considerată a fi un moment istoric în cadrul apărării naţionale, ceremonia a avut loc în aceeaşi zi cu aniversarea a zece ani de la victoria Indiei asupra Pakistanului, la Kargil, în Kashmir.

India se dotează cu noi capacităţi nucleare. INS Arihant, vas de 6.000 de tone, poate lansa 12 rachete balistice nucleare K-15 de 5 tone, cu o rază de acţiune de 750 km. Va transporta rachete cu o rază de acţiune de 3.500 km. 

             Marina indiană  dispune şi de 16 submarine convenţionale. În 1988, Rusia a închiriat Indiei un submarin nuclear până în 1991. Arihant este prima navă de acest fel pe care India o construieşte singură.

Deşi nu se vorbeşte de acest lucru, pentru dezvoltarea acestei noi tehnologii India a beneficiat de ajutorul Rusiei, fapt dovedit şi de prezenţa a numeroşi oficiali ruşi la inaugurare.

Programul referitor la submarinele nucleare nu este o iniţiativă de dată recentă a Indiei. Ea datează din anii 1970 şi 1980, când această ţară a lansat un vast proiect tehnologic de 2,9 miliarde de dolari. Autorităţile indiene au încercat mult timp să ţină secrete realizările din programul nuclear a cărui existenţă au recunoscut-o doar în urmă cu câteva luni. Cercetător la Institutul francez de relaţii internaţionale şi bun cunoscător al Indiei, Gilles Boquerat subliniază că acest eveniment face parte din marele joc maritim dintre India şi China. La New Delhi se vorbeşte mult despre potenţialul nuclear chinez. Beijingul este pe cale de a dezvolta un vast program de construcţie a unor porturi de mare adâncime în regiune. China dispune deja de zece submarine nucleare şi intenţionează să mai construiască încă zece. 

             Încă din 1999, India îşi exprima deja voinţa de a dezvolta vectori nucleari în cele trei sectoare ale apărării, forţele aeriene, armata terestră şi marina. Acest lucru face parte din proiectul de mare putere al Indiei, care a aprobat recent o creştere importantă a bugetului destinat apărării. Motivul este, în parte, legat de China, dar se datorează şi preocupării de securizare a căilor maritime de care India depinde mult din cauza importurilor importante de hidrocarburi din Orientul Mijlociu.

Autorităţile indiene vorbesc despre lansarea acestui submarin ca despre un moment istoric, dar ţin să precizeze că realizarea lui nu înseamnă că au intenţii agresive, considerând că Arihant este o navă de apărare. Totuşi, chiar în cursul acestui an, Moscova ar urma să închirieze Indiei un submarin nuclear de atac de 12.000 de tone.

Specialiştii din regiune se tem că această evoluţie spectaculoasă a unei Indii nucleare nu este de natură să liniştească Pakistanul care doreşte, la rândul său, accesul la tehnologiile nucleare. Reţeaua Khan (părintele bombei pakistaneze) a contribuit în mare măsură la erodarea credibilităţii Pakistanului în domeniul proliferării. India, în schimb, a beneficiat de o reputaţie bună.

VOLVO, CUMPĂRATĂ DE GRUPUL CHINEZ GEELY

Pentru că nu a adus profit firmei americane Ford, constructorul suedez de autovehicule Volvo va fi vândut. Grupul Ford va rămâne acţionar minoritar. Volvo a devenit divizie a Ford în 1999, după ce a fost cumpărat cu 6,4 miliarde de dolari.
             Cel mai mare grup auto independent din China, Geely Automobile,  cu o cotă de piaţă de peste 25% şi o capacitate anuală de producţie estimată la 300.000 de unităţi, a finalizat planul prin care doreşte să achiziţioneze pachetul majoritar al Volvo Cars, fiind încrezător că investiţia sa va fi una profitabilă.         
În acelaşi timp, consorţiul suedez Konsortium Jakob, intenţionează, să cumpere constructorul auto Volvo. Konsortium Jakob şi-a intensificat, în ultima vreme, eforturile de a strânge capitalul necesar pentru a putea face grupului american Ford o ofertă valabilă  pentru Volvo. Această decizie a intervenit după ce presa a anunţat stadiul avansat al negocierilor dintre Ford şi grupul chinez Geely. 
              Ford a scos la vânzare Volvo încă din luna decembrie 2008, în încercarea sa de a reduce cheltuielile pentru a acumula capital, măsură necesară în faţa crizei prin care trece industria auto americană. Grupul american a anunţat că a primit mai multe oferte pentru producatorul auto suedez, dar decizia oficială în privinţa vânzării Volvo va fi luată în cursul acestei luni.
MITUL STABILITĂŢII ECONOMICE ŞI POLITICE 
A ELVEŢIEI ÎN PERICOL

Imaginea unei ţări turistice de neuitat şi fără probleme, pe care o lăsa  Elveţia în memoria vizitatorilor, nu mai corespunde în întregime realităţii. Economia Elveţiei nu mai este lispită de griji, iar politica sa nu se mai bucură nici ea de stabilitatea unanim recunoscută.
             Elveţia a resimţit din plin consecinţele şocului care a afectat pieţele financiare. Băncile private elveţiene au fost afectate şi după ce o serie de state, în frunte cu Germania şi Statele Unite, a forţat mâna Elveţiei să relaxeze legislaţia în ceea ce priveşte secretul bancar. Fiscul american a pornit  o luptă împotriva secretului bancar practicat de banca elveţiană UBS, cea mai mare bancă de private banking din lume. Aceasta a pierdut un număr mare de clienţi, ca urmare a procesului intentat de guvernul american care suspectează 52.000 de americani de folosire a conturilor deschise la UBS, pentru ascunderea unor active şi taxe neplătite, de aproape 15 miliarde de dolari. UBS a anunţat că, prin divulgarea listei clienţilor, ar încălca legile privind secretul bancar practicat de băncile din Confederaţie.
              În această perioadă în care paradisurile fiscale sunt tot mai des contestate pentru că favorizează evaziunea fiscală, SUA nu s-au arătat dispuse să renunţe  la acuzaţiile lor, fără ca elveţienii să facă o serie de concesii. În luna februarie a acestui an, banca elveţiană a fost de acord să dezvăluie numele câtorva clienţi ai săi şi să plătească o amendă de 780 milioane de dolari (550 milioane euro) pentru a pune capăt acuzaţiilor pe care guvernul american i le-a intentat pentru ajutorul de fraudă fiscală acordat unor americani bogaţi. Dar oficialii americani nu au fost de acord şi au solicitat  identitatea  precum şi alte informaţii privind conturile acestor clienţi ai băncii. 
             La rândul lor, alte bănci elveţiene, precum ZKB şi Mirabaud, au anunţat că renunţă la clienţii din SUA, majoritatea dintre aceştia fiind imigranţi elveţieni, pe fondul procesului în care este implicat grupul bancar UBS.

            În urma presiunilor făcute de Banca centrală a Elveţiei şi FINMA (Autoritatea elveţiană independentă de reglementare a pieţelor financiare) asupra UBS, de a ajunge la un acord cu Statele Unite, pentru a permite industriei bancare din Elveţia să redevină "oaza de siguranţă" de dinainte de a fi afectată de criza mondială şi de presiunile împotriva secretului bancar,  a fost semnat acordul între autorităţile americane şi banca elveţiană, acord care presupune oferirea de date bancare legate de conturile a 5.000 de clienţi americani.
             În această dispută cu SUA, s-au aflat în joc multe interese, iar pentru piaţa financiară elveţiană, miza era contracararea atactului la adresa sferei private a clienţilor săi. Conducerii politice a Elveţiei i s-a cerut, în acest context, să apere principiile fundamentale ale statului de drept. Disputa în jurul pieţei financiare a Elveţiei a fost una dificilă şi a arătat cât de mult depind unul de altul economicul şi politicul şi că Elveţia nu-şi poate permite două lumi paralele: una politică şi una economică. 
             Criza declanşată în toamna lui 2008 a arătat că guvernul Confederaţiei elveţiene, Consiliul federal, a surprins uneori prin măsurile luate şi nu a găsit, întotdeauna, cea mai potrivită modalitate de comunicare în interiorul său. În trimestrul al patrulea din 2008, PIB-ul Elveţiei a scăzut cu 0,3% în raport cu trimestrul anterior, când economia Elveţiei coborâse cu 0,1%. Exporturile s-au redus cu 8,1%, iar investiţiile au scăzut cu 3,1%, fiind cel mai slab rezultat din ultimii patru ani.
             După două trimestre consecutive de regres, Elveţia a intrat în recesiune în primăvara acestui an. Economia Elveţiei s-a comprimat în trimestrul întâi din 2009, cu 0,8%, în raport cu perioada octombrie-decembrie 2008, cea mai slabă performanţă trimestrială din ultimii 17 ani, şi cu 2,4% comparativ cu acelaşi interval din 2008, din cauza scăderii semnificative a exporturilor. Evoluţia negativă reflectă şi reducerea activităţii din sectorul construcţiilor, potrivit Secretariatului de Stat pentru Economie. Banca naţională estimează că PIB va scădea în acest an cu până la 3%.
           Economistul şef al Secretariatului de Stat pentru Economie, Aymo Brunetti, a declarat că economia Elveţiei, afectată de criza mondială, a atins deja pragul de jos şi va reveni pe creştere, anticipând pentru început o scădere de 2,7% în acest an şi o revenire modestă de 0,4% în a doua jumătate din 2010. 

            Brunetti avertizează însă că situaţia şomajului se va înrăutăţi, atingând punctul culminant în iarna 2010-2011. Rata şomajului din Elveţia a urcat la 3,7% în iulie 2009, de la 3,6% în luna anterioară. Secretariatul de Stat estimeză că indicatorul va creşte la 3,8% până la finele acestui an şi la 5,5% în 2010, nivel de două ori mai mare decât cel din 2008.
             Deficienţele în materie de conducere care ies, de regulă, la lumină, în timpuri de criză, nu depind însă numai de persoanele aflate în această postură. Modelul concordanţei într-o coaliţie are un preţ, exponenţii diferitelor culori politice fiind obligaţi să guverneze împreună, cu un program supus permanent negocierilor, fără să fie susţinuţi de o majoritate parlamentară compactă şi sub imperativele mijloacelor de presiune ale democraţiei directe (iniţiative populare şi referendumuri) .

Cu toate acestea, modelul concordanţei s-a dovedit, de-a lungul deceniilor, unul viabil şi niciuna dintre părţi nu doreşte, în mod serios, să renunţe la el. Mai puţin benefic este, însă, faptul că modelul concordanţei a degenerat şi a ajuns cadrul pentru dispute între partidele componente. Partidele politice au şi ele partea lor de vină. Dacă mai înainte aveau grijă să formeze majorităţi stabile, azi aceste majorităţi se formează în funcţie de anumite interese în locul celui comun. 
Unii elveţieni doresc revenirea la putere a unei „antante” civico-liberale care să ia frâiele în mâini, soarta economiei elveţiene aflată în derivă trebuind, în opinia lor, să fie preluată de acele forţe care pot insufla o nouă vigoare formulei de succes a Elveţiei moderne: libertate pe de-o parte, responsabilitate de altă parte. Pentru aceasta, în plan extern este nevoie de intransigenţă în apărarea principiilor statului de drept şi a suveranităţii. Asta înseamnă, de asemenea, că, în plan intern, partidele să fie capabile de compromisuri. De la parlament se aşteaptă ca la apropiatele alegeri pentru Consiliu, să procedeze onest şi transparent. 

